Diari Oficial de la Generalitat Valenciana


Sumari del DOGV 5131, del 09-11-2005 (2005/12138)

ORDE de 28 d'octubre de 2005, de la Conselleria d'Agricultura, Pesca i Alimentació, per la qual s'establixen ajudes a inversions i programes de control de qualitat desplegats en explotacions ramaderes.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5131

Data del DOGV
:   09-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/12436


Data del document
:   28-10-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * producte d'origen animal
    * indústria agrària
    * equip agrícola
    * ajuda pública
    * indústria càrnia
    * suport econòmic
    * explotació agrària
    * residu agrícola
    * ramat
    * qualitat del producte
    * agrupació de productors agraris

ORDE de 28 d'octubre de 2005, de la Conselleria d'Agricultura, Pesca i Alimentació, per la qual s'establixen ajudes a inversions i programes de control de qualitat desplegats en explotacions ramaderes. [2005/12743]
  
El sector ramader és responsable d'un destacable nivell de rendes a les àrees rurals de la Comunitat Valenciana. És especialment important la seua contribució a l'activitat econòmica desplegada a les zones desfavorides. El manteniment de l'activitat pecuària és imprescindible per a fixar població al medi rural i generar l'aparició de noves alternatives en eixes àrees.
  
Per estabilitzar l'activitat ramadera a les comarques valencianes, és imprescindible dotar-la d'instruments per a millorar la seua competitivitat. Això es fonamenta en tres pilars bàsics: ajust de cost de producció, millora de la qualitat del producte final i reducció del seu impacte ambiental. Des de fa uns anys, hi ha una línia d'ajudes que pretén estimular les explotacions ramaderes a avançar en estos objectius, a més de promoure accions en favor de la biodiversitat, el benestar i l'extensificació de la cria animal, però, atés que ha patit nombroses modificacions i que cal adaptar-la a la nova normativa sobre subvencions, s'ha considerat necessari publicar una orde que, juntament amb les modificacions necessàries per a enguany, continga en un únic text les bases generals reguladores d'estes ajudes, de manera que se'n facilite la compressió i s'augmente la seguretat jurídica per al ciutadà.
  
Esta línia d'ajudes es finança a través dels programes operatius del Fons Europeu d'Orientació i Garantia Agrària, Secció Orientació, i està inclosa en el Programa de Desenvolupament Regional de la Comunitat Valenciana.
  
La present orde es dicta observant els requisits establits en la Llei 38/2003, de 17 de novembre, General de Subvencions, així com en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i en el Reglament (CE) número 1257/1999, de 17 de maig, del Consell, sobre l'ajuda al desenvolupament rural a càrrec del Fons Europeu d'Orientació i Garantia Agrícola (FEOGA).
  
Per tot això, a proposta de la Direcció General d'Investigació i Innovació Agrària i Ramaderia,
  
ORDENE
  
Article 1. Finalitat
  
Esta orde té com a finalitat l'establiment d'una línia d'ajudes per a la realització d'inversions en infraestructures, equips, programes de millora de la qualitat de productes ramaders, plans de reducció de l'impacte ambiental de les explotacions ramaderes existents a la Comunitat Valenciana i xarxes de vigilància epidemiològica.
  
Article 2. Beneficiaris
  
Seran beneficiaris d'estes ajudes:
  
- Els titulars d'explotacions ramaderes incloses en el Registre d'Explotacions Ramaderes de la Comunitat Valenciana creat per la Llei 6/2003, de 4 de març i el Reial Decret 479/2004, de 26 de març, incloent les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen dur a terme els projectes, activitats o comportaments o es troben en la situació que motiva la concessió de la subvenció.
  
- Les associacions, federacions i cooperatives, així com agrupacions de titulars d'explotacions ramaderes amb personalitat jurídica reconeguda, ubicades a la Comunitat Valenciana.
  
Article 3. Objecte i contingut
  
Les ajudes establides en la present norma s'adreçaran a mantindre l'activitat ramadera a la Comunitat Valenciana. Se'n distingixen els grups d'ajudes següents:
  
A) Programes d'inversions en granges. Tenen com a objecte finançar inversions en infraestructures, equips, programes informàtics i instal·lacions a les explotacions ramaderes, sempre que tinguen com a finalitat:
  
a.1. Promoure l'extensificació de l'activitat ramadera. S'hi inclouen les inversions necessàries per a facilitar la utilització directa de pastures i subproductes de la Comunitat Valenciana.
  
a.2. Millora de la traçabilitat per mitjà de la inversió en equips d'identificació animal.
  
En tot cas, els tècnics de la Conselleria d'Agricultura, Pesca i Alimentació comprovaran que les inversions per a les quals es demanen ajudes no s'han iniciat en el moment de la sol·licitud.
  
B) Programes de millora de la qualitat. Tenen com a objecte finançar les despeses derivades dels programes amb l'objectiu d'implantar mesures per a fomentar l'increment de qualitat de productes finals, a través de:
  
b.1. Incorporació de tècniques de gestió i maneig inexistents amb anterioritat a l'explotació ramadera. Les despeses subvencionables seran en este apartat les del tècnic consultor, les de les instal·lacions i les d'equips necessaris, i les de controls laboratorials o d'un altre tipus, periòdics, necessaris per avaluar la millora de qualitat del producte final, així com les d'equips informàtics i programari necessaris per a fer-ne el seguiment. Els controls de qualitat seran efectuats per tercers o en nom de tercers.
  
b.2. Incorporació de tècniques d'autocontrol de qualitat al llarg del procés productiu, inclosos tant aspectes relacionats amb la producció com amb la sanitat del bestiar. Els controls de qualitat seran efectuats per tercers o en nom de tercers. Les despeses subvencionables en este apartat seran les mateixes que en el punt anterior. No es concediran ajudes per als controls de qualitat habituals efectuats dins del procés de producció ni per als controls efectuats pel productor.
  
b.3. En els programes de recuperació censal de races en perill d'extinció es podran concedir primes especials per reposició amb reproductors. Inclourà dos tipus d'accions:
  
b.3.1. Ajudes per a les noves agrupacions que posen en marxa programes de recuperació censal de races en perill d'extinció. Les despeses subvencionables seran en este apartat les derivades dels servicis tant tècnics com administratius, així com el material fungible necessari per a la creació i funcionament de l'agrupació. Les esmentades ajudes es concediran durant un termini màxim de cinc anys. El primer any seran del 100% de les despeses i anualment es reduirà la subvenció en un 20%. No es concedirà cap ajuda transcorreguts set anys després del reconeixement de l'associació.
  
b.3.2. Ajudes a la reposició de reproductors mascles i femelles. Els productors que manegen ramats extensius d'animals pertanyents a races en perill d'extinció, inscrits en l'associació corresponent de llibre genealògic, podran sol·licitar esta ajuda. Ho faran per a tots aquells reproductors de reposició que s'adquirisquen per l'explotació com a renovació, cada any. Els animals adquirits han de suposar una millora substancial de la qualitat genètica del bestiar i estaran inscrits en llibres genealògics o equivalents.
  
b.4. Programes de millora genètica realitzats sobre races de bestiar autòcton, orientats a millorar qualitat de carn, de llet, dels seus productes derivats i, en el cas de l'apicultura, facilitar-ne, a més a més, el maneig i la resistència a malalties. Les despeses subvencionables seran les derivades de la contractació de tècnics consultors que avaluen la situació de partida, elaboren un programa i el posen en marxa, els realitzats en el marc dels controls necessaris per a dur a terme l'elecció dels progenitors i l'avaluació dels individus futurs reproductors, així com les inversions en material inventariable necessari per a desplegar el programa, excloses instal·lacions i equips habituals a les explotacions ramaderes.
  
b.5. Programes de gestió tècnica i control de produccions orientats a l'obtenció de dades a utilitzar en millora de qualitat del producte final. Les despeses subvencionables seran les derivades en la contractació de tècnics i consultors que avaluen la situació inicial, elaboren un programa i el despleguen, així com els derivats dels controls de qualitat realitzats en qualsevol fase del procés productiu fins al producte final i les inversions en material inventariable necessari per a posar en marxa eixos controls, en cas de realitzar-lo en l'agrupació mateixa.
  
b.6 Programes de xarxes de vigilància epidemiològica. Consistiran en la disponibilitat, per mitjà de contracte, d'un servici veterinari alié a les explotacions, que complisca les condicions d'objectivitat i imparcialitat, amb la finalitat de realitzar una vigilància sanitària permanent per mitjà de visites periòdiques, presa de mostres per a detecció de malalties, identificació dels animals, col·laboració en registres i documentació sanitària; tot això, en el marc d'una xarxa d'alerta sanitària davant de malalties i plans anuals zoosanitaris. Les despeses subvencionables seran les derivades de la contractació dels servicis de tècnics que realitzen eixa tasca i dels mitjans auxiliars necessaris per a la realització dels fins de l'ADS, d'acord amb allò que s'establix en l'annex II. El contracte haurà de preveure les contraprestacions de les dos parts i, en tot cas, les contingudes en l'annex II.
  
Una explotació ramadera no podrà participar simultàniament en més d'un programa amb objectius semblants, ni en més de tres quan els seus objectius siguen diferenciats.
  
En el cas del grup b.6 els beneficiaris seran agrupacions de defensa sanitària, les seues federacions o associacions, sempre que presenten un programa sanitari comú per a les seues ADS i comprenguen un mínim del 30% de les explotacions en actiu i del cens ramader limítrof de l'àmbit geogràfic de l'Oficina Comarcal Agrària de la Conselleria d'Agricultura, Pesca i Alimentació on estiguen ubicades, per a les espècies objecte del seu programa, a excepció de l'apicultura. La limitació de l'àmbit geogràfic no s'aplicarà a l'apicultura.
  
Els grups inicials de sanejament, a fi de constituir-se en ADS, les associacions d'ADS o les seues federacions que, en el grup b.6, presenten programes per a incorporar-se a les xarxes de vigilància, podran ser beneficiaris de l'ajuda sempre que obtinguen este reconeixement abans de la data límit de final d'inversió o programa.
  
En el cas d'ajudes a races en perill d'extinció (grup b.3), podran concedir-se ajudes a títol individual quan els productors hagen inscrit en el llibre genealògic corresponent, almenys, el 60% dels reproductors de l'explotació.
  
C) Programes de recuperació del potencial reproductiu. Tindran com a objecte finançar l'adquisició dels reproductors en un nombre igual a aquell que els productors hagen hagut de sacrificar com a conseqüència de l'execució de programes d'eradicació de malalties. Els beneficiaris d'esta ajuda seran els titulars d'explotacions ramaderes que hagen sacrificat animals en els sis mesos anteriors a la sol·licitud.
  
Estes ajudes quedaran limitades a reemplaçar els reproductors sacrificats en el marc d'un programa establit en l'àmbit comunitari, nacional o regional per a eradicar la malaltia en qüestió.
  
Els animals adquirits procediran d'altres explotacions qualificades sanitàriament i, en el cas dels remugants, compliran allò que s'establix en el Reial Decret 2611/1996, pel qual es regulen els programes nacionals d'eradicació de malalties dels animals, o la normativa que el desplegue o substituïsca.
  
D) Programes de residus ramaders. Tenen com a objecte compensar per les despeses derivades de programes de monitorització i seguiment per a avaluar les repercussions de la utilització agrícola dels purins en determinades finques.
  
Les despeses subvencionables seran exclusivament les derivades de la realització dels controls i de l'estudi tècnic dels resultats per consultors externs.
  
Article 4. Condicions
  
Els sol·licitants acreditaran el compliment de la normativa sobre integració laboral de persones amb discapacitat o, si és el cas, l'exempció d'esta obligació, segons allò establit per mitjà del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
  
En el supòsit d'adquisició, construcció, rehabilitació i millora de béns inventariables, el beneficiari haurà de destinar els béns a la finalitat concreta per a la qual es concedix la subvenció durant almenys cinc anys en cas de béns inscriptibles en un registre públic i durant almenys dos anys per a la resta de béns.
  
La concessió de les ajudes previstes en els apartats A i B de l'article anterior estarà condicionada, quan el sol·licitant siga un titular individual, a la demostració tant de la viabilitat econòmica de la seua activitat productiva a través d'un estudi econòmic prospectiu com que compta amb competències i habilitats suficients. Estes s'entendran provades quan acredite una experiència mínima de tres anys o una formació professional suficient. Quan es pretenga implantar una nova tecnologia, caldrà aportar justificació de formació en la esta. La valoració de la viabilitat econòmica es realitzarà per un tercer independent o per un organisme públic, d'acord amb les necessitats concretes del mercat, tenint especial consideració per les necessitats del mercat a la Comunitat Valenciana.
  
Les explotacions que, a títol individual, s'hagen de beneficiar de les ajudes previstes en els apartats A i B de l'article 3 hauran de complir les normes comunitàries en matèria de medi ambient, higiene i benestar animal. Tan sols quedaran eximides del compliment d'aquells requisits que siguen inclosos en el programa d'inversions per al qual se sol·licita l'ajuda.
  
En el cas de les ajudes a associacions, estes exigències s'aplicaran a inversions en infraestructures, excloses de les ajudes, en este cas, les explotacions que, en el moment de la sol·licitud, no complisquen la normativa comunitària en matèria d'higiene, benestar o medi ambient en la data de realització de la sol·licitud, llevat de l'excepció prevista en el paràgraf anterior.
  
Per a les inversions del grup A que suposen modificació de volums construïts, amb la petició de les ajudes caldrà justificar la presentació de la sol·licitud de la llicència municipal d'obres, formulada, si és el cas, amb la documentació corresponent per a l'autorització mediambiental, i per al pagament s'exigirà l'acreditació de la concessió.
  
Article 5. Presentació de sol·licituds
  
Les sol·licituds es formalitzaran en instància degudament emplenada subscrita pel titular de l'explotació o pel president o representant legal de l'agrupació, associació o empresa. S'adreçaran al director general d'Investigació i Innovació Agrària i Ramaderia de la Conselleria d'Agricultura, Pesca i Alimentació. El termini de presentació de sol·licituds començarà l'1 de novembre de cada any, i finalitzarà el 6 de gener de l'any següent, excepte en el grup C, per al qual s'amplia fins al 30 de juny.
  
La sol·licitud haurà de ser registrada abans d'iniciar les inversions.
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.
  
Caldrà adjuntar a la sol·licitud la documentació següent:
  
a) Fotocòpia compulsada del DNI o CIF dels sol·licitants, així com de l'acreditació de la seua personalitat jurídica.
  
b) En cas de dur a terme modificació de volums construïts, la llicència d'activitat de l'explotació.
  
c) Memòria descriptiva del programa d'inversions o activitats a desplegar, que haurà de ser prou per poder dur a terme una inspecció dels tècnics de la Conselleria abans i després de realitzar el programa.
  
d) Pressupost detallat del cost del programa, diferenciat en:
  
- Inversions en infraestructures, amb identificació dels elements constructius.
  
- Inversions en equips.
  
- Despeses de personal tècnic.
  
- Despeses de gestió del programa.
  
- Despeses de material.
  
- Altres despeses.
  
e) Per a les inversions previstes en els apartats A i B de l'article 3, s'aportarà l'estudi econòmic prospectiu i la justificació d'habilitats, tal com s'establix en l'article 4.
  
f) Per a inversions del grup A que suposen modificació de volums construïts, la sol·licitud de llicència d'obres a l'ajuntament on estiga situada l'explotació.
  
g) Imprés d'alta de manteniment de tercers pagaments de la Generalitat, amb la certificació bancària corresponent.
  
h) Documentació que acredite els requisits per a cada grup d'ajuda.
  
i) Documentació que acredite el compliment de cada un dels criteris de preferència assenyalats en l'article 8 que siguen aplicables al sol·licitant.
  
j) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.
  
Article 6. Límits pressupostaris
  
Anualment es fixaran els imports globals màxims pels quals es podran concedir estes ajudes i les línies dels pressupostos generals de la Generalitat Valenciana a què es carregarà cada grup d'ajudes.
  
La convocatòria quedarà condicionada a la seua publicació en el Diari Oficial de la Generalitat Valenciana dels imports globals màxims destinats a estes ajudes.
  
Article 7. Actuacions a desplegar i import de les ajudes
  
La quantia de les ajudes a atorgar en cada sol·licitud serà calculada sobre el total de la inversió sol·licitada, excloent impostos, a raó de:
  
En els grups d'ajudes A) i B):
  
- Un 35% amb caràcter general.
  
- Un 40% en zones desfavorides.
  
- Un 100% en els programes de vigilància epidemiològica, amb les limitacions que s'indiquen en l'annex I.
  
En el grup A estos percentatges s'incrementaran en 20 punts percentuals, en els casos següents:
  
- En les inversions en equips per a la identificació i traçabilitat.
  
- En les inversions necessàries per a facilitar la utilització directa de pastos i subproductes.
  
En els grups d'ajudes C) i D):
  
- Un 50%
  
Per a ADS que acrediten, mitjançant una resolució de l'Agència Tributària, l'exempció de l'impost sobre el valor afegit, prevista en l'apartat 12 de l'article 20.1 de la Llei 37/1992, reguladora de l'IVA, la quantia de l'ajuda serà calculada sobre el total de la inversió justificada.
  
Amb caràcter general, siga com siga l'ajuda, la inversió auxiliada no podrà suposar un augment de la capacitat productiva de l'explotació o les explotacions ramaderes auxiliades en els sectors de bestiar porcí, avicultura de carn i posada en base al gènere Gallus, o el boví de llet, excepte en cas de disposar d'un augment de quota. Tampoc serà auxiliable l'adquisició d'animals excepte per a reposar-ne el potencial productiu en les explotacions en què se sacrifiquen reproductors en programes d'eradicació i en els programes de recuperació censal d'agrupacions en perill d'extinció.
  
La subvenció màxima, per grups d'ajudes, serà:
  
- Grup A. Programa d'inversions en granges:
  
- Explotacions individuals: 30.050,61 euros.
  
- Explotacions associades (cooperatives, SAT): 30.050,61 euros per soci, amb un màxim de 90.151,82 euros.
  
- Grups B1, B2, B3, B4 i B5. Les subvencions màximes per períodes de 12 mesos seran:
  
- En programes desplegats per agrupacions:
  
- Boví, equí, oví i caprí lleter: 4,60 euros/animal major de 12 mesos.
  
- Boví d'engreix: 1,50 euros/plaça ocupada en menjadora independent, com a subvenció màxima per període de 12 mesos.
  
- Oví i caprí de carn: 1,50 euros/animal major de 12 mesos.
  
- Porcí: 3,60 euros/reproductora, i 0,10 euros per plaça ocupada en menjadora independent.
  
- Conills i ruscs: 0,36 euros/reproductor o rusc.
  
- Aus: 0,01 €/plaça de broiler i 0,02 euros/plaça de gallina.
  
- Estruços: 1,80 euros/reproductora.
  
- En programes de recuperació censal de races en perill d'extinció es podran concedir primes especials per reposició amb reproductores nul·lípares en explotacions extensives, que podran ser fins de 70 vegades la quantitat assenyalada anteriorment per cada animal, mentres que en el cas de mascles o femelles diferents de les anteriors la quantitat podrà ser fins de 50 vegades, sense superar el valor comercial de l'animal en cap cas.
  
Els imports condicionats a la qualificació sanitària de les explotacions s'entendran referits al moment de presentar la sol·licitud.
  
- Grup B.6. Programes de les xarxes de vigilància epidemiològica:
  
La subvenció màxima es realitzarà en funció dels conceptes assenyalats en l'annex I. Per a totes les espècies, estos imports inclouran la realització del programa sanitari adaptat a les necessitats de cada agrupació de defensa sanitària.
  
El compliment del programa de les xarxes de vigilància epidemiològica exigirà com a mínim les actuacions previstes en l'annex II, i dins de cada espècie es realitzarà un pla de vigilància epidemiològica consistent en la vigilància i el control de la situació sanitària que continga com a mínim la realització del Pla Anual Zoosanitari.
  
El càlcul de les ajudes que corresponguen a cada ADS, pels conceptes de plaça, cens o qualificació sanitària, es realitzarà basant-se en les dades contingudes en el Registre d'Explotacions Ramaderes (REREGA), a l'últim dia del termini de presentació de la sol·licitud, sense perjudici de les comprovacions pertinents en cas de discrepància.
  
El nombre d'animals majors de 12 mesos, per al càlcul dels censos en explotacions de boví, s'extraurà de la base de dades SIMOGAN per a cada explotació a l'últim dia del termini de presentació de la sol·licitud, sense perjudici de les comprovacions pertinents en cas de discrepància.
  
- Grup C. Recuperació del potencial productiu. L'ajuda es calcularà sobre la diferència entre el cost d'adquisició del reproductor de renovació i la suma de les quanties rebudes en concepte d'indemnització per sacrifici.
  
- Grup D. Programes de residus ramaders. La inversió en monitorització i seguiment es fixarà d'acord amb un programa de costs realitzat prèviament pels tècnics de la Conselleria d'Agricultura, Pesca i Alimentació. Les ajudes no superaran el 50% d'eixe import calculat. La suma d'ajudes concedides per explotació ramadera, considerat el conjunt de les mesures previstes en este apartat, no podrà superar la quantitat de 100.000 euros en un període de tres anys.
  
Article 8. Criteris de preferència
  
S'establixen els següents criteris de preferència, per a cada una de les ajudes previstes en esta orde, aplicables als grups A, B1, B2, B3, B4, B5, C i D:
  
1r. Inversions col·lectives. 20 punts.
  
2n. Explotacions qualificades sanitàriament. 20 punts.
  
3r. Explotacions prioritàries el titular de les quals siga un jove agricultor segons la Llei 19/1995, de 4 de juliol, de Modernització de les Explotacions Agràries. A l'efecte dels criteris de preferència, es considera que un titular és jove quan en la data de presentació de la sol·licitud de l'ajuda tinga 18 anys o més sense haver-ne fet els 40. Si es tracta d'una explotació associada, almenys el 50% dels integrants hauran de complir esta condició. 20 punts.
  
4t. Explotacions ubicades en zones desfavorides. 15 punts.
  
5é. Explotacions associatives. 10 punts.
  
6é. Explotacions prioritàries. 10 punts.
  
7é. Explotacions que acrediten ocupar més percentatge de treballadors discapacitats en relació amb les seues plantilles amb anterioritat a la publicació d'esta orde, o que es comprometen a contractar-ne un percentatge major durant l'àmbit temporal de duració de la subvenció. 5 punts.
  
Les sol·licituds d'ajudes corresponents al grup B6 seran ateses en la seua totalitat, per data de presentació de sol·licitud, amb els límits pressupostaris de cada exercici. Les ajudes que no puguen ser ateses per falta de pressupost, seran tramitades en la següent convocatòria, sempre que l'interessat ratifique la seua sol·licitud dins del termini ordinari de presentació de sol·licituds corresponents a l'esmentada posterior convocatòria, actualitzant si escau la documentació presentada i condicionat al fet que esta convocatòria es produïsca efectivament dins de l'immediat exercici, de conformitat amb els criteris de referència fixats en les bases reguladores i amb les previsions dels Pressupostos de la Generalitat Valenciana per a este.
  
Article 9. Procediment de concessió
  
La instrucció del procediment de concessió de subvencions i l'emissió de la proposta de resolució correspon als servicis territorials de la Conselleria d'Agricultura, Pesca i Alimentació que, com a òrgans competents per a la instrucció, realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals ha de formular-se la proposta de resolució, i que remetrà a l'òrgan col·legiat les sol·licituds avaluades.
  
L'òrgan col·legiat encarregat de realitzar un Informe de concessió de les ajudes, a la vista de les sol·licituds avaluades, estarà integrat per 3 membres: el cap del Servici de Tecnologia Ramadera, el cap del Servici de Producció i Sanitat Animal i el cap de la Secció de Foment Ramader.
  
L'avaluació i el seguiment de l'aplicació correcta de les ajudes atorgades s'efectuarà per la Direcció General d'Investigació, Innovació Agrària i Ramaderia. Esta, dins dels dos mesos següents a la finalització del termini de presentació de sol·licituds, resoldrà les presentades. La falta de resolució expressa en este termini suposarà la desestimació de l'ajuda. No obstant això, este termini no començarà a comptar fins que s'haja aprovat l'import global màxim de les ajudes per a cada exercici.
  
Article 10. Realització de la inversió
  
El sol·licitant haurà de desplegar el pla d'inversions i actuacions previst i, una vegada conclòs, comunicar-ho a l'oficina de la Conselleria encarregada de la tramitació de la petició. En tot cas, haurà de fer-ho abans de l'1 de novembre de l'any que corresponga. L'incompliment d'este termini suposarà, després de l'audiència de l'interessat, la resolució de l'ajuda. Tot això llevat que s'haja prorrogat el termini expressament a petició de l'interessat i per causa de força major.
  
Article 11. Procediment de pagament
  
Per al pagament de la subvenció, l'interessat haurà d'aportar amb anterioritat a les dates indicades en l'article 10 la comunicació de finalització del Pla o Inversió realitzats. La comunicació haurà d'acompanyar-se de:
  
- El compte justificatiu de les despeses realitzades, que haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses incorregudes. Les despeses s'acreditaran mitjançant factures i els seus corresponents justificants de pagament, consistents en documents bancaris.
  
- En el supòsit d'adquisició de béns immobles s'haurà d'aportar el certificat de taxador independent degudament acreditat i inscrit en el corresponent registre oficial.
  
- Per a les inversions del grup A que suposen modificació de volums construïts, s'haurà de presentar l'acreditació de la concessió de la llicència municipal d'obres.
  
- Acreditació del compliment de l'article 31.3 de la Llei 38/2003, General de Subvencions, segons el qual, quan l'import de les despeses subvencionables supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per a empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o el lliurament del bé, tret que per les especials característiques de les despeses subvencionables no existisca en el mercat suficient nombre d'entitats que el subministren o el presten. L'elecció entre les ofertes presentades es realitzarà conforme a criteris d'eficiència i economia, havent de justificar expressament en una memòria l'elecció quan no recaiga en la proposta econòmica més avantatjosa.
  
A la vista dels justificants aportats l'òrgan competent autoritzarà el pagament de les ajudes.
  
Article 12. Incompatibilitat de les ajudes
  
Les inversions auxiliades a càrrec de les línies de suport previstes en esta orde no podran rebre ajudes acollint-se a una altra normativa nacional o comunitària, i seran incompatibles amb qualsevol altra línia d'ajudes establides que tinguen com a objecte el finançament de les mateixes millores. A este efecte, els servicis tècnics realitzaran comprovacions periòdiques.
  
Article 13. Procediment de pagament parcial
  
Quan es tracte de transferències corrents, es podran realitzar pagaments fraccionats parcials, amb justificació prèvia de la realització parcial del programa que s'estiga desenrotllant, fins a un màxim del 60% de la subvenció total concedida.
  
La justificació parcial es realitzarà per mitjà de la presentació de les corresponents factures i justificants de pagament, conforme al que establix l'article 11 d'esta orde.
  
Article 14. Devolució de quantitats indegudament rebudes
  
Segons s'establix en l'article 47.9 del Text Refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenció de la subvenció sense posseir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b, c i d donaran lloc al reintegrament total de la subvenció percebuda.
  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius continguts en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 15. Revisió
  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes a què es fa referència en l'article 12 podrà donar lloc a la modificació de la resolució concessiva.
  
DISPOSICIÓ ADDICIONAL
  
Primera
  
Es delega en el director general d'Investigació, Innovació Agrària i Ramaderia la concessió i denegació de les ajudes previstes en esta orde.
  
Segona
  
Els representants legals de les ADS podran sol·licitar a l'oficina comarcal corresponent, extractes de la informació referent a la mateixa continguda en el REGA
  
DISPOSICIONS TRANSITÒRIES
  
Primera
  
Per a l'exercici 2006, les sol·licituds d'ajudes corresponents al grup b6 podran ser presentades fins al 6 de febrer.
  
Segona
  
Quant a les ajudes corresponents al grup b6, i només per a l'exercici 2006, es concedirà un mes, comptador des de la finalització del termini de presentació de sol·licituds, perquè les ADS i les seues federacions que complisquen el requisit del 30% que s'assenyala en l'article 3 puguen ampliar la seua sol·licitud, admetent-hi o incloent-hi d'altres explotacions, sempre que siguen limítrofes.
  
DISPOSICIÓ DEROGATÒRIA
  
Queda derogada l'Orde de 24 de novembre de 2000, de la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
Es faculta la Direcció General d'Innovació Agrària i Ramaderia per a dictar les disposicions necessàries per a l'aplicació i el desplegament d'esta orde i, en especial, de les obligacions contingudes en plans anuals zoosanitaris.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 28 d'octubre de 2005
  
El conseller d'Agricultura, Pesca i Alimentació
  
JUAN G. COTINO FERRER
  
ANNEX I
  
Conceptes per a establir la subvenció màxima en les ajudes del grup B.6
  
- Porcí:
  
Conceptes per al càlcul:
  
a) Base: 2,00 €/femella reproductora i 0,05 €/plaça d'engreix ocupada en menjadora independent.
  
b) 2,70 €/femella reproductora en el cas d'explotacions qualificades davant la malaltia d'Aujeszky en la data de presentació de la sol·licitud.
  
- Oví i caprí:
  
Conceptes per al càlcul:
  
a) Base: 2,20 €/animal major de 12 mesos i 0,02 €/plaça d'engreix ocupada en menjadora independent.
  
b) 0,50 animal major de 12 mesos i 0,01 €/plaça d'engreix en menjadora independent en el cas d'explotacions qualificades davant de Brucella melitensis en la data de presentació de la sol·licitud.
  
- Boví:
  
Conceptes per al càlcul:
  
a) Base:
  
- Aptitud llet: 6 €/animal major de 12 mesos.
  
- Aptitud carn: 7,5 €/animal major de 12 mesos.
  
- Aptitud toreig: 8 €/animal major de 12 mesos.
  
- Aptitud engreixament: 1,5 €/plaça d'engreix ocupada en menjadora independent.
  
b) 1 €/animal major de 12 mesos i 0,08 €/plaça d'engreix en menjadora independent en el cas d'explotacions qualificades davant de brucel·losi i tuberculosi bovina, en la data de presentació de la sol·licitud.
  
- Avicultura:
  
Conceptes per al càlcul:
  
0,40 €/100 places de broilers [ocupades] i 1,50 €/100 places de gallines [ocupades].
  
- Estruços:
  
Conceptes per al càlcul:
  
2,90 €/femella reproductora i 1,80 €/plaça d'engreix en menjadora independent.
  
- Apicultura:
  
Conceptes per al càlcul:
  
0,5 €/rusc.
  
- Cuniculicultura:
  
Conceptes per al càlcul:
  
0,50 €/femella reproductora.
  
Els conceptes per als càlculs anteriors podran veure's incrementats, en porcí, oví-caprí i cuniculicultura, fins en un 20% en el cas d'aquelles ADS o les seues federacions que en la data de finalització del termini de sol·licitud agrupen més del 30% de les explotacions en actiu de la seua espècie a la província on desenvolupen la seua activitat, i fins a un 30% en el cas d'aquelles ADS o les seues federacions que en la data de finalització del termini de sol·licitud agrupen mes del 50% de les explotacions en actiu de la seua espècie a la província on desenvolupen la seua activitat, sempre que este augment es justifique com a despeses de funcionament de l'ADS, necessàries per al compliment dels seus fins, diferents dels de contractació de servicis veterinaris.
  
En el cas de les actuacions en apicultura, es podrà acreditar com a despeses subvencionables el tractament d'animals davant de varroasi, a més de justificar les explotacions on s'ha dut a terme el tractament.
  
Les ADS o les seues federacions o associacions veuran reduït l'import de l'ajuda, amb tràmit d'audiència previ, dins de l'avaluació següent:
  
a) Un import igual al doble del nombre de caps d'aquelles explotacions on es constate l'incompliment del Pla Anual Zoosanitari, que no haja estat esmenat en el termini màxim establit per a dur a terme la justificació de l'ajuda.
  
b) Un import equivalent al 33% de l'ajuda per cada part d'informació trimestral no presentada en el termini corresponent.
  
ANNEX II
  
Actuacions mínimes per als programes de les xarxes de vigilància epidemiològica
  
El compliment del programa de les xarxes de vigilància epidemiològica exigirà com a mínim les actuacions previstes en este annex, i dins de cada espècie es realitzarà un pla de vigilància epidemiològica consistent en la vigilància i el control de la situació sanitària que continga, com a mínim, la realització del Pla Anual Zoosanitari.
  
Actuacions generals:
  
- Pla de vigilància i control de la situació sanitària amb visita a l'explotació almenys trimestral.
  
- Actuacions immediates davant de casos de morbiditat i mortalitat anormal.
  
- Remissió d'informació trimestral de vacunacions (en format electrònic), com també de mostratges i incidències sanitàries en el termini d'un mes després de la finalització del trimestre. En el cas de l'apicultura, la presentació d'esta informació serà anual.
  
- Vacunacions obligatòries.
  
- Difusió de codis de bones pràctiques d'higiene i bioseguretat.
  
Actuacions per espècies:
  
- Porcí:
  
Execució de controls serològics.
  
Control d'entrades de reposició.
  
- Oví i caprí:
  
Controls i mostratges d'encefalopaties espongiformes transmissibles i febre catarral ovina a nivell de granges.
  
Control d'entrades de reproductores.
  
Execució de controls serològics.
  
Identificació electrònica de la reposició.
  
- Boví:
  
Controls i mostratges d'encefalopaties espongiformes transmissibles i febre catarral bovina a nivell de granges.
  
Control d'entrades de reproductores.
  
Execució de controls serològics i proves diagnòstiques.
  
- Avicultura:
  
Programa sanitari relatiu al control de malaltia de Newcastle, influença aviària i salmonel·losi.
  
Execució de presa de mostres.
  
- Estruços:
  
Programa sanitari relatiu al control de malaltia de Newcastle i de salmonel·losi.
  
Execució de presa de mostres.
  
- Apicultura:
  
Programa sanitari relatiu al control, almenys de varroasi.
  
Execució de controls sanitaris.
  
- Cuniculicultura:
  
Control de l'entrada d'animals de reposició